SL Uradni list Evropske unije C 42/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 42/06

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„VASTEDDA DELLA VALLE DEL BELÌCE“

ES št.: IT-PDO-0005-0661-26.11.2007

ZGO ( ) ZOP ( X )

1. Ime:

„Vastedda della valle del Belìce“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi III):

Skupina 1.3 – Siri

3.2 Opis proizvoda, za katerega se uporablja ime iz točke 1:

Proizvod z zaščiteno označbo porekla (ZOP) „Vastedda della valle del Belìce“ je ovčji sir iz nitastega testa, ki se mora zaužiti svež in ima v času prodaje na trgu naslednje značilnosti: je v obliki kolača z rahlo izbočenima osnovnima ploskvama; premer ravnih ploskev meri med 15 in 17 cm, višina oboda med 3 in 4 cm; teža mora znašati med 500 in 700 g, sorazmerno velikosti kolača; površina je brez skorje, slonokoščeno bela, gladka in gosta, brez pik in gub; dovoljena je patina svetlo slamnato rumene barve; testo bele barve je homogeno, gladko, nezrnato, z morebitnimi sledmi žil ročnega raztegovanja; luknje se smejo pojaviti le izjemoma, praktično ne obstajajo, prav tako iz sira tudi ne sme odtekati tekočina. Je značilne arome po svežem ovčjem mleku, blagega, svežega in prijetnega okusa z rahlim kiselkastim priokusom; delež maščobe v suhi snovi ne sme biti nižji od 35 %, v svežem proizvodu pa ne nižji od 18 %; delež natrijevega klorida (soli) v suhi snovi ne sme presegati 5 %, v svežem proizvodu pa ne 2,7 %.

3.3 Surovine (samo za predelane proizvode):

Sir z zaščiteno označbo porekla (ZOP) „Vastedda della valle del Belìce“ je proizvod, izdelan iz surovega polnomastnega mleka, naravne kislosti, pridobljene s fermentacijo, izvira od ovc pasme Valle del Belìce, ki se vzrejajo na območju proizvodnje iz točke 4.

3.4 Krma (samo za proizvode živalskega izvora):

Ovce se prehranjujejo na naravnih in/ali kultiviranih pašnikih, s svežo krmo, senom in slamo, pridelano na območju proizvodnje sira iz točke 4, ostanki semenja in rastlinskimi stranskimi proizvodi (travo ob nasadih vinske trte, oljčnimi vejami zimske rezi, kaktusovimi figami, listjem vinske trte po trgatvi). Prehrana se lahko v deležu največ 50 % celotne suhe snovi v dnevnem obroku dopolnjuje z žiti, stročnicami in enostavnimi ali kompleksnimi krmili, ki niso gensko spremenjena. Uporaba prehranskih proizvodov živalskega izvora in rastlin ali delov rastlin (semen) trigonele, tapioke in kasave (manioke) je prepovedana.

3.5 Posebni proizvodni postopki, ki jih je treba izvajati na opredeljenem geografskem območju:

Postopki proizvodnje mleka in sirjenja morajo potekati na določenem območju.

3.6 Posebna pravila za rezanje, ribanje, pakiranje itd.:

Proizvod se trži v hlebcih s premerom med 15 in 17 cm in višino oboda 3 do 4 cm, ki so zaščiteni s hermetično zaprtim polietilenskim ovojem. Pakiranje mora potekati na območju proizvodnje, ker je proizvod svež in se le tako lahko zagotovi kakovost proizvoda, predvsem ohranjanje mikrobioloških lastnosti izgleda sira, bogatega z avtohtonimi mlečnimi bakterijami, ki naredijo iz sira „živ“ proizvod v nenehnem razvijanju.

3.7 Posebna pravila za označevanje:

Nalepka na zunanji embalaži sira „Vastedda della valle del Belìce“, ki je iz polietilena, mora poleg loga označbe vsebovati navedbo imena „Vastedda della valle del Belìce“. Logo se sme uporabljati v objavah in promocijskem materialu.

Dovoljena je tudi uporaba imen, ki se nanašajo na označbe, nazive podjetja ali znamke, če ta ne zavajajo kupca v zmoto in kadar so njihove dimenzije občutno manjše od dimenzij, ki so značilne za prepoznavno znamko proizvoda zaščitene oznake porekla.

Logo je v obliki kroga, nad obodom katerega je od leve proti desni v temno zeleni barvi navedeno ime sira „Vastedda della valle del Belìce“; v spodnjem delu znotraj kroga je v loku krožnice z leve proti desni z belimi črkami izpisano „Denominazione d’Origine Protetta“ (zaščitena označba porekla).

V zgornjem delu znotraj kroga je na nebesno modri podlagi v svetlo rumeni barvi stilizirana slika sonca z jasnimi konturami, z vrha te slike se ločuje del v obliki črke „V“, ki spominja na rezino; iz slike sonca v obliki režnjev v rumeni barvi izhaja 11 žarkov.

Spodaj, v osrednjem delu loga, sta griča zelene barve, ki se sekata in oblikujeta črko „V“, poudarjeno z dodatnimi snopi v svetlo zeleni barvi nad obema gričema.

Na desni strani je iz potez v rumeni barvi predstavljena stilizirana delna slika dorskega templja, ki stoji na dveh stopnicah in je oprt na štirih stebrih, vsak steber je nadgrajen s kapitelom; na kapitelih so položeni strešni tramovi templja s pristreškom. Premer loga, skupaj za navedbo imena sira „Vastedda della valle del Belìce“, ne sme presegati 4 cm.

4. Jedrnata opredelitev geografskega območja:

Geografsko območje vzreje ovc za proizvodnjo mleka, njegove predelave v sir in pakiranja sira z zaščiteno označbo porekla „Vastedda della valle del Belìce“, zajema administrativna območja naslednjih občin:

v pokrajini Agrigente: Caltabellotta, Menfi, Montevago, Sambuca di Sicilia, Santa Margherita di Belìce in Sciacca;

v pokrajini Trapani: Calatafimi, Campobello di Mazara, Castelvetrano, Gibellina, Partanna, Poggioreale, Salaparuta, Salemi, Santa Ninfa in Vita;

v pokrajini Palermo: Contessa Entellina in Bisacquino, omejen na del, imenovan „San Biagio“.

5. Povezava z geografskim območjem:

5.1 Posebnost geografskega območja:

Za območje proizvodnje sira „Vastedda della valle del Belìce“ so značilne rjava apnenčasta prst, kamnita prst, prhlica in glinasta prst, ki jih prekrivajo naravni in kultivirani pašniki, bogati z lastnimi substancami in lokalnimi ekotipi, katerih botanična sestava so stročnice, travnice in križnice, te so prehranska osnova za živali, ki po številnih znanstvenih študijah vpliva na proizvodnjo sira tako, da spreminja kemijsko in aromatično sestavo mleka.

Najnižja (9 °C) in najvišja (35 °C) izmerjena temperatura v dolini Belìce in posebna izoblikovanost površja na proizvodnem območju varujejo pred nenadnimi podnebnimi spremembami, ki bi lahko prizadele avtohtono mikrofloro mleka, značilno za sir „Vastedda della valle del Belìce“.

Poleg tega proizvodnja sira Vastedda v dolini Belìce ves čas temelji na mleku avtohtonih ovc, ki spadajo danes v pasmo „Valle del Belìce“, katerih mleko je znano po lastnostih, primernih za proizvodnjo sirov.

Sir „Vastedda della valle del Belìce“ je neločljivo povezan s posebnostmi prsti v regiji, s sestavinami lokalne krme, s tehnologijo predelave mleka, ki ga uporabljajo sirarski mojstri, in uporabo starih pripomočkov, izdelanih iz lesa in ločja, na območju s posebno mlečno mikrofloro, ki omogoča pridelavo edinstvenega sira te vrste „Vastedda della valle del Belìce“.

5.2 Posebnost proizvoda:

Sir „Vastedda della valle del Belìce“ je zagotovo eden redkih ovčjih sirov iz nitastega testa, če ni edini. Ima posebni okus, značilen za sveže ovčje sire z rahlim kiselkastim priokusom, ki ni nikoli pikanten. Njegovo testo je trdno, belo, z morebitnimi sledmi žil zaradi ročnega raztegovanja. Je v značilni obliki kolača z rahlo izbočenima osnovnima ploskvama.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

Ovčereja in sirarstvo na območju pridelave sira „Vastedda della valle del Belìce“ sta rezultat zelo stare tradicije. Še danes je ovčereja tradicionalna in se nadaljuje v ovčjih stajah, ki so prilagojene potrebam ovc in njihovega dobrega počutja, kar ima ugoden vpliv na kakovost mleka, ki se uporablja pri proizvodnji sira „Vastedda della valle del Belìce“. Botanična sestava naravnih in kultiviranih pašnikov vpliva na kemijske in aromatične značilnosti mleka, ki daje siru poseben okus in aromo. Tradicionalni način priprave sirišča, ki zapušča siru izrazito posebno encimsko dediščino, kisanje testa v sitih za sir iz ločja poteka le ob delovanju značilne naravne mikroflore s proizvodnega območja, so temeljne prvine proizvodnega postopka, ki dajejo siru njegov končni okus in aromo.

Sam postopek ročnega raztegovanja zahteva posebno spretnost, ker ovčje mleko le deloma dopušča predelavo sira v nitasto testo (vlečeno testo).

Ime „Vastedda“ izvira iz oblike, ki jo dobi sir po raztegovanju, ko je zaradi strjevanja položen v globoke keramične posode, imenovane „Vastedde“, ki mu dajo obliko hlebca.

Sklic na objavo specifikacije:

(Člen 5(7) Uredbe (ES) št. 510/2006)

Vlada je začela nacionalni postopek ugovora z objavo predloga za priznanje zaščitene označbe porekla „Vastedda della valle del Belìce“ v Uradnem listu Italijanske republike št. 239 z dne 13. oktobra 2007.

Celotno besedilo proizvodne specifikacije je na voljo na spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno z vstopne spletne strani ministrstva (http://www.politicheagricole.it) s klikom na „Prodotti di Qualità“ (na desni strani zaslona) ter nato na „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.